CELEX: 32021R0576
Language: el
Date: 2020-11-30 00:00:00
Title: Κατ’ εξουσιοδότηση κανονισμός (ΕΕ) 2021/576 της Επιτροπής της 30 Νοεμβρίου 2020 για την τροποποίηση του παραρτήματος III του κανονισμού (ΕΕ) αριθ. 978/2012, ώστε να συμπεριληφθεί η Δημοκρατία του Ουζμπεκιστάν στις χώρες που επωφελούνται από δασμολογικές προτιμήσεις στο πλαίσιο του ΣΓΠ+

9.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 123/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/576 ΤΗΣ ΕΠΙΤΡΟΠΗΣ
         της 30 Νοεμβρίου 2020
         για την τροποποίηση του παραρτήματος III του κανονισμού (ΕΕ) αριθ. 978/2012, ώστε να συμπεριληφθεί η Δημοκρατία του Ουζμπεκιστάν στις χώρες που επωφελούνται από δασμολογικές προτιμήσεις στο πλαίσιο του ΣΓΠ+
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) αριθ. 978/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την εφαρμογή συστήματος γενικευμένων δασμολογικών προτιμήσεων και την κατάργηση του κανονισμού (ΕΚ) αριθ. 732/2008 του Συμβουλίου (1), και ιδίως το άρθρο 10 παράγραφος 4,
         Εκτιμώντας τα ακόλουθα:
         
                     (1)
                  
                  
                     Το άρθρο 9 παράγραφος 1 του κανονισμού (ΕΕ) αριθ. 978/2012 θεσπίζει ειδικά κριτήρια επιλεξιμότητας για τη χορήγηση δασμολογικών προτιμήσεων στο πλαίσιο του ειδικού καθεστώτος κινήτρων για την αειφόρο ανάπτυξη και τη χρηστή διακυβέρνηση (ΣΓΠ+) στην αιτούσα χώρα. Για τον σκοπό αυτόν, η χώρα αυτή θα πρέπει να θεωρείται ευάλωτη. Θα πρέπει να έχει επικυρώσει όλες τις συμβάσεις που περιλαμβάνονται στο παράρτημα VIII του κανονισμού (ΕΕ) αριθ. 978/2012, ενώ στα πλέον πρόσφατα διαθέσιμα συμπεράσματα των οικείων οργάνων παρακολούθησης δεν θα πρέπει να διαπιστώνεται σοβαρή παράλειψη αποτελεσματικής εφαρμογής οποιασδήποτε από τις συμβάσεις αυτές. Σε σχέση με οποιαδήποτε από τις οικείες συμβάσεις, η χώρα δεν πρέπει να έχει διατυπώσει επιφύλαξη που να απαγορεύεται από τη σύμβαση ή να θεωρείται, για τους αποκλειστικούς σκοπούς του άρθρου 9 του κανονισμού (ΕΕ) αριθ. 978/2012, ασυμβίβαστη με το αντικείμενο και τον σκοπό της εν λόγω σύμβασης. Η χώρα θα πρέπει να αποδέχεται χωρίς επιφυλάξεις τις απαιτήσεις υποβολής αναφορών που επιβάλλει κάθε σύμβαση και να αναλάβει τις δεσμεύσεις που αναφέρονται στο άρθρο 9 παράγραφος 1 στοιχεία δ), ε) και στ) του κανονισμού (ΕΕ) αριθ. 978/2012.
                  
               
                     (2)
                  
                  
                     Δικαιούχος χώρα του ΣΓΠ που επιθυμεί να επωφεληθεί από το ΣΓΠ+ πρέπει να υποβάλει αίτηση συνοδευόμενη από πλήρη στοιχεία σχετικά με την επικύρωση των οικείων συμβάσεων, τις επιφυλάξεις της και τις ενστάσεις που έχουν διατυπωθεί από άλλα μέρη της σύμβασης ως προς αυτές τις επιφυλάξεις, καθώς και τις δεσμεύσεις που έχει αναλάβει.
                  
               
                     (3)
                  
                  
                     Στις 9 Ιουνίου 2020 η Επιτροπή έλαβε αίτηση για μεταχείριση ΣΓΠ+ από τη Δημοκρατία του Ουζμπεκιστάν.
                  
               
                     (4)
                  
                  
                     Η Επιτροπή εξέτασε την αίτηση και αποφάνθηκε ότι η Δημοκρατία του Ουζμπεκιστάν πληροί τα κριτήρια επιλεξιμότητας που καθορίζονται στο άρθρο 9 παράγραφος 1 του κανονισμού (ΕΕ) αριθ. 978/2012. Ως εκ τούτου, θα πρέπει να χορηγηθεί στη Δημοκρατία του Ουζμπεκιστάν μεταχείριση ΣΓΠ+ και το παράρτημα III του κανονισμού (ΕΕ) αριθ. 978/2012 θα πρέπει να τροποποιηθεί αναλόγως.
                  
               
                     (5)
                  
                  
                     Η Επιτροπή θα εξετάζει διαρκώς την πορεία επικύρωσης των οικείων συμβάσεων και την αποτελεσματική εφαρμογή τους από τη Δημοκρατία του Ουζμπεκιστάν, καθώς και τη συνεργασία της Δημοκρατίας του Ουζμπεκιστάν με τα οικεία όργανα παρακολούθησης, σύμφωνα με το άρθρο 13 του κανονισμού (ΕΕ) αριθ. 978/2012,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο παράρτημα III του κανονισμού (ΕΕ) αριθ. 978/2012, προστίθεται η ακόλουθη χώρα και ο αντίστοιχος αλφαβητικός κωδικός στις στήλες Α και Β, αντίστοιχα:
            
               
                           «UZ
                        
                        
                           Δημοκρατία του Ουζμπεκιστάν»
                        
                     
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες,30 Νοεμβρίου 2020
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 303 της 31.10.2012, σ. 1.